Ayt Ṣwab

Tiqbilin n Ayt Ṣwab gant yan mnnaw n tqbilin tisusiyin munin ddu ism n Tmunt n Tqbilin n Ayt Ṣwab, Tamunt ad tetabɛa ula nttat i Tiqbilin n udrar lli illan ɣ Tmunt n Tqbilin n Wactukn Imqqurn. Ɣ iwtta n tqbilt ad ɣ ugmuḍ ar nttafa taqbilt n Ida Ugniḍif d tqbilt n Ammln, ɣ ugafa ar nttafa taqbilt n Ayt Tidli, ɣ umalu ar nttafa taqbilt n Ayt Ḥmad d taqbilt n Ida Ursmuk, ɣ iffus ar nttafa taqbilt n Ida Usmlal.Tiqbilin n Sus : https://web.archive.org/web/20200803230136/http://www.tribus-de-souss.tk/2008/11/blog-post_4286.html

Illa ma ittinin mas d Ayt Ṣwab gan aqbil yumyn mnnawt tqbilin. Yili ma issmrasn ism n "macyaxa" (مشيخة) i tqbilin ad igan ɣ Ayt Ṣwab. ism n "fraction" ɣd ntta ittwasmrs lliɣ tt nn kkan Ayt Ṣwab ddu tnbaḍt n Fṛansa.

Iskr yan ufṛansis ism nns Jean Podeur yan udlis s taclḥit d tafransist isman gis imikk n tskla tamiwant n Ayt ṣwab. Adlis ad iga s ism "Textes berbères des Aït Souab (Iḍrisn Imaziɣn n Ayt Ṣwab) "

 Tiqbilin n Ayt ṣwab 

Tqbilin n Ayt ṣwab gan:
 Taqbilt n Isaggn
 Taqbilt n Tudma
 Taqbilt n Ayt Ɛin
 Taqbilt n Ayt Wikman
 Taqbilt n Ayt Yaḥya
 Taqbilt n Ayt Uɣan
 Taqbilt n Tiwazwin
 Taqbilt n Imdiwn
 Taqbilt n Imkwin
 Taqbilt n Ayt Baḥman
 Taqbilt n Inḍrifn

 Taskla 

 Tinfusin 

 Aclḥiy d waɛrab 
Gmrn yan uclḥi d yan waɛrab, amzn yat tskkurt d yan waɣuct. Lliɣ tn umzn, inna waɛrab lli uclhi : « Bḍu yanɣ tagwmrt-ad. » Inna yas uclḥi : « Ssgrfɣ ak : ad asiɣ taskkurt, tasit kiyyi waɣcut, nɣ d at tasit waɣcut, asiɣ taskkurt, aynna trit. » Ar ittals i wawal-ann, aylliɣ inna-yas waɛrab-lli : «  Ac ka tgul a had lqrufi ? Wllah, mul had ccttab a ma nddih ! »

 Imikr d bab n tgmmi 
Idda yan imikr ikcm s tgmmi n yan urgaz ɣ yid. Ur gis illi ma ittakr abla tumzin. Bab n tgmmi izr at lliɣ n ikcm s tgmmi. Ifss, ur as-inni yat. Ikks imikr aqccab nns, iɛmmr-t s tumzin, isrs t. Iddu ar ittmurruy ɣ tgmmi is ra yaf kra n tɣawsa yadnin. Bab n tgmmi yusi aqccab n imikr lli iɛmmr s tmzin, ihḍu-t ɣ yan lmakan. Lliɣ d yuḍa imikr ur d yufi yat, yaf d aqccab lli lah-t. Iddu a iffuɣ ɣ imi. Inna yas d bab n tgmmi : « Iɣ tffuɣt, tqqnt imi. » Inna yas imikr : « Skar asn ɣikad, ad akk ur tqqnt imi. »

 Hgglɣ ak ttin 

 Tjiyyr ur tli imi : Taglayt
 Iɣ idda ag afqir, iɣ d yuda ig aɛzri : Ayddid
 Krad krad ar ihahan : Inkan
 Ar ttshkuk, tɣli d ignna : Taknarit
 Sin ismgan bksn bdda : Agdur t tsksut
 Iɣzzif ur ittif asklu : Aɣaras
 Turu tn tg tn ɣ wukris : Tissit
 Turu tarwa, tg tn ɣ ijjbirn : Ikrmudn
 Iɣzzif, tugwrt tzuknnit : Aɣaras
 Yussi taskimt, ar izzigiz : Iɣirḍm

 Nnan willi zrinin 

 Wanna iɣran i waḍu ur a yalla i walim.
 Wanna iran tinɣdin izzl asnt iḍarn.
 Ur ak ikwmz inna k iccan, abla afus nnk.
 Wanna iɣwra i ṭṭelba iɣr i sslukt ur a ismummuy s ugwns n tmklit.
 Takat ur a ttasi tayyaḍ.
 Tamart ur a ttjara i tayyaḍ.
 Wanna iran tid mmimnin iṣbr i tid rẓagnin.
 Aynna ɣ isbr yan, ifulki gis.
 Wanna ur irin a iṣbr, ira yzbr.
 Afhim ifhm, aɣyul ifrd alim.

 Ilinkn yaḍn 

 Fuṛum ayt ṣwab, yan fuṛum ibdan ɣ 2007 (irwas), ar yadlli git ttmyawaḍn ayt ṣwab, illan ɣ tmazirt wala ɣ bṛṛa nns. ɣilad ur sul bahra gis illi umussu.

 Idlisn 
 Yasmin Lbaz, Tiram n Tmazirt - Taqbilt n Ayt Ṣwab
 Jean Podeur, Textes berbères des Aït Souab (iḍrisn imaziɣn n ayt ṣwab)

 Tisaɣulin  

 Taskla - iwalian ddrin n Ayt swab (Alink nns)
 Taskla - hgglgh ak ttin n Ayt swab (Alink nns)
 Taskla - Contes n Ayt swab (Alink nns)
 Jean Podeur, Textes berbères des Aït Souab (iḍrisn imaziɣn n ayt ṣwab)

Taggayt:Lmɣrib
Taggayt:Imaziɣn
Taggayt:Sus
Taggayt:Tiqbilin n Sus